Merjem bint Imran

Merjem bint Imran (arapski: مريم ) je žena koju Kur'an navodi kao majku poslanika Isaa. Ona je vjerovatno najcjenjenija žena u islamu. Jedina je žena imenom spomenuta u Kur'anu, u kojem postoji cijela sura nazvana po njoj. Posljednji Allahov Poslanik ju je spomenuo kao jednu od četiri najbolje žene koje će prve ući u Džennet. Islam, međutim, poriče božanstvenost Merjeme i Isaa, kao i tvrdnju da je Isa sin Božiji. U Kur'anu je ona nazvana "sestrom Harunovom". Smatra se da se misli na Haruna, Musaovog brata, na temelju toga što je Merjemin položaj u odnosu na objavu Isau analogan Harunovom položaju u odnosu na Musaa. Poput Haruna, njena funkcija u kontekstu objave više je unutarnja nego izvanjska.

 Djetinjstvo 

Kur'an kao Merjemina oca imenuje Imrana, a prema islamskom učenju njena majka je Hana. Vjeruje se da Imran i Hana dugo vremena nisu imali djece, te da su već bili u poznim godinama kada je Hana zanijela. Hana je mislila da nosi muško dijete, te rekla: "O Gospodaru moj, ovo što je u trbuhu mome ja zavjetujem Tebi na službu, pa primi od mene. Ti zaista sve čuješ i znaš!" (Sura Ali Imran, 35. ajet) Međutim, dijete koje je rodila bila je djevojčica: "Gospodaru moj, rodila sam žensko, a muško nije što i žensko. Dala sam joj ime Merjem. Ja nju i njen porod stavljam pod Tvoju zaštitu od prokletog šejtana." (Ali Imran, 36. ajet)

Merjem je, još kao djevojčica, bila ustrajna u klanjanju. Iz tog je razloga poslana je da živi i uči kod Zekerijja (muža Merjemine tetke). Ona je običavala boraviti u mihrabu, niši za molitvu u hramu, a kada god bi Zekerijja došao u mihrab gdje je ona boravila, primijetio bi da ima hrane. "Odakle ti ovo, o Merjema?", on bi upitao, a ona bi odgovorila: "Od Allaha! Allah onoga koga On hoće opskrbljuje bez muke." (Ali Imran, 37. ajet)

 Isaovo rođenje 

Prema vjerovanju, Merjem je sa dvanaest godina, još prije fizičke zrelosti, dosegla mentalnu zrelost i punu čistoću duše. Tada joj dolazi melek Džibril u vidu čovjeka, sa vijestima od Allaha:

"O Merjema, Allah te raduje sinom koji je riječju od Njega stvoren, čije će ime biti Mesih, Isa, sin Merjemin. Ugledan i na ovom i na drugom svijetu i jedan od Allahu bliskih! On ce govoriti ljudima i u kolijevci i kada odraste, i jedan je od dobrih." (Ali Imran, 45-46)

Ona reče: "Kako ću ja imati dijete, kada me ni jedan muškarac ni dodirnuo nije, a ja nisam bludnica?" (Ali Imran, 47.)

Merjem tada zanese. Njen narod ju je proglasio bludnicom i protjerao u pustinju. Porođajni bolovi primorali su je da se skloni pod suho palmino stablo, gdje je rodila sina i nazvala ga Isa. Kako nije imala ni vode, ni hrane, Merjem povika: "Kamo sreće da sam ranije umrla i u zaborav pala!" (Merjem, 23.) Džibril joj tada reče: "Ne žalosti se, Gospodar tvoj je dao da ispod tebe poteče potok. Zatresi stablo palmino i prosut će se po tebi datule svježe, pa jedi i pij, i budi vesela." Džibril joj također reče da se vrati svome narodu i da se šutnjom brani.

Merjem je odnijela sina svoj porodici, koja se razljutila vidjevši ga: "O, Merjem, ti koja po čednosti sličiš Harunu, tvoj otac nije bio nevaljalac, a ni mati tvoja nije bila nevaljalica!" Merjem je poslušala Džibrilov savjet i ostala nijema na njihov ukor. Tada se iz kolijevke javi Isa i opravda majku: "Ja sam Allahov rob! Učinit će me blagoslovljenim gdje god bio i naredit će mi da, dok sam živ, namaz obavljam i zekat dajem i da majci svojoj dobar budem. I neka je mir nada mnom na dan kada sam se rodio i na dan kada budem umro i na dan kada budem iz mrtvih proživljen!" (Merjem, 28-35)

 Također pogledajte 

 Kršćansko viđenje Merjeme

Kategorija:Islam